#Onmisbaar - Wat maak Afrikaans #onmisbaar? Bekendes vertel ... - Afrikaans.com
Hier by Afrikaans.com kan ons onsself nie 'n wêreld indink sonder Afrikaans nie … is dit net ons? Beslis nie!
Pieter Cloete het 'n paar bekendes gevra …
Vir my is Afrikaans #onmisbaar om verskeie redes. Dis die taal waarin ek my brood en botter verdien maar dis ook die taal wat my hart laat sing. Hoor hoe mooi beskryf Herman Lategan in sy Binnekring van Spookasems 'n rit op 'n donkiekarretjie in die Karoo: "As jy deur die voglose, beendorre Karoo op 'n donkiekar ry, vreet die hitte aan jou. Jy voel asof niemand jou liefhet nie, want daar hang 'n ontroosbare eensaamheid in die lug wat geen perke ken nie. Die stilte van die landskap is soos ou hande wat jou ore toedruk. Daar is net stof en grondpad, rolbossies wat tol, die gekraak van die karretjie, die donkies se pote wat klik-klak. Alles is dors …"
"Ontroosbare eensaamheid, beendorre Karoo" … Beelde wat 'n mens onmiddellik na die verlate landskap verplaas.
Su-an Müller-Marais sê Afrikaans is so onmisbaar soos 'n naelstring …
Su-an Müller-Marais radio-omroeper en televisiepersoonlikheid sê toe sy en haar ma onlangs 'n vertoning aangebied het oor die "MA(L)-LLEMEULE" van Ma-dogter wees, het sy besef dat Afrikaans so onmisbaar is soos 'n naelstring. "Ons het Afrikaans gebruik om 'n parodie te maak van "die helse tyd wat 'n ma deurgaan om kinders groot te maak" op die wysie van William Tell se Ouverture – "Die Ma-lied", en ons kon Antjie Krog se gedig "Ma" (getoonset deur Babette Viljoen) gebruik om die woordelose gevoel van 'n dogter oor haar Ma uit te druk.
Jannie du Toit hou van alle tale wat hy min of meer verstaan, maar ook van die klank van tale wat hy glad nie verstaan nie, soos Russies en gebaretaal. Tog is daar iets heel spesiaal aan Afrikaans, wat die taal vir hom #onmisbaar maak. "Wat Afrikaans vir my onmisbaar maak is dat dit die taal van my hart is, en al is dié formulering al baie gebruik – selfs geyk – bly dit waar. As jong liedjiemaker het ek nogal mooi goed in Engels geskryf wat mense erg beïndruk het, want ek kon van kleinsaf baie goed Engels praat en was natuurlik op hoogte met die jongste verwikkelinge in rock, pop en folkmusiek. Tog het ek besef dat ek wat liedtekste betref te veel teruggeval het op die clichés van alles wat ek kollektief in Engels gehoor het – die Beatles, Dylan, Donovan, Crosby Stills, Nash and Young of wie ookal, al was dit nie identifiseerbaar nie. Sedert die vroeë sewentigerjare het ek reeds hoofsaaklik in Afrikaans geskryf, maar ek het nie my eie tekste vertrou nie – ek was te bang dat die gehalte daarvan nie goed genoeg sou wees nie en te gemeenplasig sou wees. Ek het toe 'n klompie gedigte getoonset en het daarna meer selfvertroue gekry. Nou voel ek heel trots op 'n klompie liedjies en liedtekste wat ek sedert daardie tyd geskryf het. Klaarblyklik was en is Afrikaans vir my regtig onmisbaar – dankie liewe Afrikaans."